[Video] Skoolseun rand meisie aanWAARSKUWING: Die video is gewelddadig van aard en mag sensitiewe lesers en kinders ontstel. ‘n Skermskoot uit die video. In die video kan ŉ mens sien die voorval is op ŉ skoolterrein afgeneem. “Dit het vermoedelik by ŉ skool in KwaZulu-Natal plaasgevind en wys hoe ŉ skoolseun ŉ skoolmeisie gewelddadig aanrand,” het Elijah Mhlanga, woordvoerder van die departement, gesê. Mhlanga het gesê die departement veroordeel dié tipe geweld ten sterkste en sulke optrede sal nie binne die skoolomgewing geduld word nie. Die departement is tans besig met ŉ ondersoek om vas te stel by watter skool die voorval plaasgevind het. “Die departement sal toesien dat die strengste optrede moontlik teen die leerder geneem word. Ons beskou geslagsgebaseerde geweld in ŉ baie ernstige lig en verwag van die polisie om die oortreder dringend aan te keer en te vervolg.” Hy het gesê sodra die slagoffer opgespoor is, sal die departement sorg dat sy ŉ mediese ondersoek ondergaan en verder bygestaan word. “Ons waarsku leerders om hulle van sulke dade van geweld en wangedrag in die skoolomgewing te weerhou. Dié tipe optrede is ŉ kriminele oortreding waarteen ernstig opgetree sal word.”